*IX.Szakmai Tábor – Bálványos*

 Idén is megrendezésre került a már hagyománnyal rendelkező állatorvosi hallgatói nyári tábor, melynek a bálványosi Vár panzió adott otthont, Kovászna megyében. A rendezvényre 2015 augusztus 11-16 között került sor, kolozsvári-, szerbiai- valamit magyarországi hallgatók részvételével. A hét folyamán körülbelül 40 egyetemista, valamint pár éve végzett, rendezvényeinkre rendszeresen visszajáró fiatal állatorvos látogatott el. A tábor szakmai színvonalát erdélyi illetve magyarországi tanárok és állatorvosok biztosították, kik a lehető legtöbbet próbáltak átnyújtani tudásukból, több éves tapasztalatukból a jelenlévő állatorvos jelölteknek.

 A tábornak így idén is sikerült elérnie a kitűzött célját, vagyis az állatorvos tanhallgatók szakmai fejlődésének elősegítését gyakorlati valamint elméleti síkon, továbbá a kapcsolatteremtést a magyar anyanyelvű hallgatók között. A hetes program alatt a résztvevő diákok betekintést nyerhettek a modernkori orvosi képalkotó eljárásokba, az állategészségügyi igazgatás útvesztőibe, valamint egy praxis beindításának és működtetésének titkaiba, bővítvén látókörüket és tiszta képet kapva a jövő állatorvoslásába. Ez mellett számos gyakorlati témát érintő előadás is elhangzott, lófogászattal, parazitológiás, radiológiás valamint ultrahangos vizsgálatokkal kapcsolatosan. Mindezeket a vizsgálati módszereket a hallgatók gyakorlatban is kipróbálhatták a délutánok során.

 A hetes szakmai tábor a már összeszokott hallgatóknak valamint a közvetlen és barátságos előadóknak köszönhetően nagyszerű hangulatban zajlott, így az előadásokhoz és az esti eszmecserékhez a jókedv is elengedhetetlen volt. Emellett lehetőség adódott a környék megismerésére, a Bálványos valamint a Szent-Anna tó által nyújtott természeti szépségekre és a környékbeli magyar vonatkozású helyek megismerésére. Így mindannyian szellemi és lelki többlettel váltunk el a tábor lejártával a csodás helytől, barátoktól, hallgatótársaktól, előadóktól.

 Farkas Domokos